**María Camila Osorio Serrano** (s. 22. joulukuuta 2001 Cúcuta) on kolumbialainen tennispelaaja. Hän on sijoittunut WTA-maailmanlistalla kaksinpelissä parhaimmillaan sijalle 98 toukokuussa 2021. Hän voitti ensimmäisen WTA-turnauksensa huhtikuussa 2021. Hän oli junioreiden maailmanlistan ykkösenä ja voitti Yhdysvaltain avointen tyttöjen kaksinpeliturnauksen 2019.

Tennisura
---------

### Uran alku

11-vuotiaana Osorio Serrano lähti kotikaupungistaan Cúcutasta Floridan Club Med -akatemiaan seuraavaksi kolmeksi vuodeksi. Hän ei puhunut tuohon aikaan sanaakaan englantia. Hänen isoisänsä Rolando Serrano, isänsä ja veljensä kaikki pelasivat jalkapalloa ammatikseen ja äitinsä oli koripalloilija.

### Junioriura

Osorio Serrano eteni vuoden 2018 Yhdysvaltain avointen tyttöjen kaksinpelissä välieriin, missä hävisi Clara Burelille. Vuoden 2018 nuorten olympialaisissa Osorio Serrano voitti kaksinpelissä pronssia. Hän hävisi välierissä jälleen Burelille. Pronssiottelussa hän päihitti Wang Xinyun. Vuoden 2018 ITF Junior Masters -turnauksessa Osorio Serrano hävisi loppuottelussa jälleen Burelille voitettuaan ensin välierissä Clara Tausonin. Ranskan avoimissa 2019 Osorio Serrano hävisi välierissä Leylah Fernandezille. Syyskuussa Osorio Serrano voitti junioriuransa päätteeksi Yhdysvaltain avointen tyttöjen kaksinpeliturnauksen. Hän myös nousi junioreiden maailmanlistan ykköseksi.

### Ammattilaisura

Billie Jean King Cupissa Osorio Serrano edusti Kolumbiaa ensimmäisen kerran vuonna 2016.

Ammattilaisturnauksessa Osorio Serrano pelasi ensimmäisen kerran huhtikuussa 2016 Bogotán WTA 250 -turnauksen karsinnassa, mihin hän sai villin kortin. Hän hävisi karsinnoissa maailmanlistan sijalla 255 olleelle Conny Perrinille kolmieräisen ottelun. Ensimmäisen ITF-turnausvoittonsa hän saavutti marraskuussa 2018 pelatussa 15 000 Yhdysvaltain dollarin Cúcutan turnauksessa. Huhtikuussa 2019 Osorio Serrano voitti ensimmäisen ottelunsa WTA-tasolla saatuaan villin kortin Bogotán turnauksen pääsarjaan ja voittaen siellä maailmanlistan sijalla 144 olleen Conny Perrinin ja Kristie Ahnin, kunnes hävisi puolivälierissä kolmieräisen ottelun maailmanlistan sijalla 76 olleelle Amanda Anisimovalle. Elokuussa hän voitti kaksi ITF-turnausta Ecuadorissa.

Vuonna 2020 Osorio Serrano osallistui Australian avointen karsintoihin, missä voitti avauskierroksella Natalija Kostićin, mutta hävisi toisella karsintakierroksella Xiyu Wangille. Ranskan avointen karsinnoissa hän hävisi avauskierroksella Mayar Sherifille. Australian avoimissa 2021 hän eteni kolmannelle karsintakierrokselle. Maaliskuussa pelatussa Monterreyn WTA-turnauksessa hän selvitti karsinnat, mutta hävisi pääsarjan avauskierroksella Kaja Juvanille. Osorio Serrano sai villin kortin Bogotán WTA-turnauksen pääsarjaan oltuaan maailmanlistan sijalla 180. Hän voitti toisella kierroksella maailmanlistan sijalla 98 olleen Tereza Martincován ja loppuottelussa Tamara Zidanšekin (WTA-93). Hänestä tuli kolmas turnauksen voittanut kolumbialainen. Seuraavalla viikolla hän pelasi Charlestonissa, missä hän voitti toiseksi sijoitetun Magda Linetten ja Christina McHalen ja eteni puolivälieriin, missä voitti Clara Tausonin heidän ensimmäisessä kohtaamisessaan ammattilaisturnauksissa. Osorio Serrano voitti avauserän ja johti toista 1–0 kun Tauson joutui luovuttamaan. Välierissä Osorio Serrano hävisi Astra Sharmalle. Toukokuussa pelatussa Serbia Openissa hän eteni jälleen välieriin, mutta hävisi siellä Ana Konjuhia vastaan. Turnauksen jälkeen julkaistulla maailmanlistalla hän nousi ensimmäisen kerran sadan parhaan joukkoon. Hän selvitti tiensä karsintojen kautta Ranskan avointen 2021 pääsarjaan.

Lähteet
-------

1. 1 2 3 4 5  María Camila Osorio Serrano WTA:n sivuilla (englanniksi)
2. 1 2  Osorio Serrano on emotion, Colombian inspiration and never giving up *Women's Tennis Association*. Viitattu 16.4.2021. (englanniksi)
3. 1 2  María Camila Osorio Serrano ITF:n sivuilla (englanniksi)
4. ↑  Bogota 2019: Monday's Order of Play and Match Points *Women's Tennis Association*. Viitattu 10.4.2021. (englanniksi)
5. ↑  'This is just the beginning' - Osorio Serrano ends 'unreal' junior career with US Open title, gives Federer shoutout *Women's Tennis Association*. Viitattu 10.4.2021. (englanniksi)
6. ↑  María Camila Osorio Serrano Billie Jean King Cup -sivustolla (englanniksi)
7. ↑  Copa Colsanitas: Maria Camila Osorio Serrano keeps Colombian hopes alive *Tennis World USA*. Viitattu 10.4.2021. (englanniksi)
8. ↑  WTA roundup: Paula Badosa upsets top seed in Charleston *nationalpost*. Viitattu 10.4.2021. (englanniksi)
9. ↑  La Opinión: María Camila Osorio Serrano, campeona de la Copa Colsanitas *www.vanguardia.com*. Viitattu 11.4.2021. (espanjaksi)
10. ↑  Semifinals preview: Big opportunity on the line for final four in Charleston *Women's Tennis Association*. Viitattu 17.4.2021. (englanniksi)
11. ↑  Introducing Roland Garros 2021's Grand Slam debutantes *Women's Tennis Association*. Viitattu 28.5.2021. (englanniksi)

Aiheesta muualla
----------------

* María Camila Osorio Serrano WTA:n sivuilla (englanniksi)
* María Camila Osorio Serrano ITF:n sivuilla (englanniksi)
* María Camila Osorio Serrano Billie Jean King Cup -sivustolla (englanniksi)